Regjeringen får pepper(kaker)
Mandag ettermiddag la Regjeringen ut et bilde på instagramkontoen @regjeringen av pepperkaker i form av jagerfly. «Julebaksten i @kampfly_no er i gang!», sto det under bildet. Og reaksjonene lot ikke vente på seg.I skrivende stund har bildet fått 54 «likes», og blitt kommentert over 100 ganger. Mens noen fikk seg en god latter, var det andre som overhodet ikke så noen humor i det. «Julekoz med bomber og granater?», skriver en bruker. «Dette er det sjukeste jeg har sett», skriver en annen. Regjeringen har selv kommentert bildet etter at det var kommet en del reaksjoner fra andre brukere. «Vi skjønner at å koble jul med kampfly ble for hard kost. Vi beklager selvsagt det og legger oss helt flate.» Pepperkakekunst: Se noen kreative godbiter! De skriver videre at pepperkakeformene er laget i Ørland kommune, som også vil ta imot kampflyene i 2017. Pepperkakeformene har ifølge Adressa blitt en julehit. – Folk står i kø foran skranken i Ørland kultursenter for å sikre seg en pepperkakeform av F35-jagerfly. Julepåfunnet har tatt helt av, forteller infokonsulent og idémaker Hanne Tøfte i Ørland kommune, til avisen. Så du denne? VG var til stede under avdukingen av F-35-flyene Noen timer etter at bildet var lagt ut, la regjeringen ut et nytt innlegg - denne gangen med et pepperkake-hjerte. «En regjeringskonto på Instagram har også et hjerte. Vi skjønner at mange reagerte på innlegget med kampflypepperkaker og igjen beklager vi selvsagt dette.»Kommunikasjonsrådgiver i Forsvarsdepartementet, Lars Gjemble, beklager at departementet la ut bildet. – Vi skjønner at å koble jul med kampfly ble for hard kost. Disse pepperkakeformene har vært meget populære blant ansatte i forsvaret og tilhengere av kampfly. Vi har hatt masse positiv omtale av dette før, men det er nok spesielt interesserte som synes det er morsomt. Det er nok ikke sikkert at alle tenker på samme måte. Selv om det var flere som ikke synes at spøken var morsom, blir bildet liggende ute. – Vi skal ikke fjerne det. Regjeringens instagramkonto er ganske fersk. Det er et prøveprosjekt regjeringen har der vi tester ut å bruke instagram som en alternativ plattform for kommunikasjon. Dette har gitt oss lærdom om hva slags type bilder som engasjerer og provoserer. – Har dette bildet gitt mange nye følgere? – Ja, helt klart. Vi har fått omtrent 200 nye følgere i dag. Dette er det bildet som har generert størst interesse, så det har vi helt åpenbart fått. Gjemble sier videre at han skjønner at enkelte har reagert. – Vi har forståelse for at jul og kampflypepperkaker ikke har noe sammen å gjøre, sier han, og fortsetter: – Bakgrunnen er at det var noen entusiaster i Ørland kommune, som skal huse kampflyene, som laget disse for ca. to år siden. De ble utsolgt umiddelbart. De har vært veldig populære. Er du kampflyentusiast så vil du gjerne kjøpe noe som har med kampfly å gjøre. Det er klart at det er litt billigere å kjøpe disse formene enn å kjøpe flyene.
Mens de fleste andre lager pepperkakene sine i form av hjerter, snømenn og engler, valgte Regjeringen en litt annen form på sine julekaker denne uken.